ຂປລ. ໃນວາລະປະກອບຄຳຄິດຄຳເຫັນ ວັນທີ 30 ພະຈິກ 2018, ບັນດາສະມາຊິກສະພາແຫ່ງຊາດ(ສສຊ) ໄດ້ສະເໜີ ໃຫ້ສານປະຊາຊົນສູງສຸດ ເອົາໃຈໃສ່ແກ້ໄຂບັນຫາຄົງຄ້າງ ໂດຍສະເພາະ ບັນຫາການຕັດສິນບາງຄະດີຂອງສານ ຖືກຕ້ອງຕາມກົດໝາຍ ແຕ່ບໍ່ຍຸຕິທຳ, ຂາດຄວາມຊັດເຈນ, ບັນຫາຈັນຍາບັນ-ຈັນຍາທຳ ຂອງຜູ້ພິພາກສາ ຍັງບໍ່ທັນໜັກແໜ້ນ.ພ້ອມກັນນີ້, ສສຊ ຍັງສະ ເໜີໃຫ້ສານປະຊາຊົນ ເອົາໃຈໃສ່ຂອດປະສານງານ ແລະ ການເກັບກຳຂໍ້ມູນ ກ່ຽວກັບ ຫລັກຊັບຄໍ້າປະກັນກ່ອນການຕັດສິນຄະດີ ຫລື ພິພາກສາຄະດີຂອງສານ ເຫັນວ່າຍັງບໍ່ທັນຄົບຖ້ວນ, ບໍ່ທັນຖືກຕ້ອງ ດັ່ງນັ້ນ ຈຶ່ງເຮັດໃຫ້ການຕັດສິນບາງເທື່ອ ຖືກຕ້ອງຕາມກົດໝາຍ ແຕ່ບໍ່ຖືກກັບສະພາບຄວາມເປັນຈິງ ເຮັດໃຫ້ຂອດ ການຈັດຕັ້ງປະຕິບັດຄຳຕັດສິນມີຄວາມຫຍຸ້ງຍາກ ເພາະວ່າຫລັກຊັບທີ່ນຳມາຄໍ້າປະກັນນັ້ນພັດຖືກປ່ຽນຊື່ ຫລື ໂອນໄປເປັນຂອງຄົນອື່ນ. ສະນັ້ນ, ຈຶ່ງຫຍຸ້ງຍາກໃນການຈັດ ຕັ້ງປະຕະບັດ; ໃຫ້ກວດກາຄືນການພິຈາລະນາ ແລະ ຕັດສິນຄະດີ ທີ່ຍັງ ມີລັກສະນະຊັກຊ້າ, ບໍ່ມີມູນຄວາມຈິງ; ເອົາ ໃຈໃສ່ປັບປຸງກົງຈັກການຈັດຕັ້ງ ທີ່ເປັນໜ່ວຍໄກ່ເກ່ຍຂັ້ນບ້ານໃຫ້ມີຄວາມເຂັ້ມແຂງ ແລະ ບັນຫາສຳຄັນ ອື່ນໆທີ່ກ່ຽວຂ້ອງຈຳນວນໜຶ່ງ.
ໃນຂະນະດຽວກັນ, ທ່ານ ຄຳພັນ ສິດທິດຳພາ ປະທານສານປະຊາຊົນສູງສຸດ ກໍໄດ້ສະເໜີ ທິດທາງແຜນການໃນຕໍ່ໜ້າ ເປັນຕົ້ນ ຈະໄດ້ສືບຕໍ່ອົບຮົມການເມືອງແນວຄິດໃຫ້ຜູ້ພິພາກສາ ແລະ ພະ ນັກງານຂົງເຂດສານປະຊາຊົນ ໃຫ້ມີ ຄຸນທາດການເມືອງ, ມີຈັນຍາບັນ-ຈັນຍາທຳໜັກແໜ້ນ ແລະ ມີຄວາມສາມາດດ້ານວິຊາສະເພາະ, ຂະຫຍາຍການຈັດຕັ້ງສານປະຊາຊົນເຂດ ຫຍັບໃກ້ເຂົ້າຫາປະຊາ ຊົນ, ເອົາໃຈໃສ່ພິຈາລະນາແກ້ໄຂຄະດີໃຫ້ມີຄວາມວ່ອງໄວ ແລະ ຮັບປະກັນ ການ ຕັດສິນຄະດີມີຄຸນນະພາບ, ສືບຕໍ່ເອົາໃຈໃສ່ພັດທະນາແບບແຜນ ແລະ ກົນໄກການຄຸ້ມຄອງບໍລິຫານຄະດີ ໃຫ້ມີຄວາມວ່ອງໄວ, ໂປ່ງໃສ, ຖືກຕ້ອງ ແລະ ປັນທຳ.